Sankt Petri Kirke (Malmø)

Sankt Petri Kirke () er Malmøs største kirke. Den er opført 1300-tallet som en basilika i gotisk stil og består af tre skibe og et tværskib. Tårnet er 105 meter højt. Traditionen siger at højalteret er indviet i 1319.

Kirken er egentlig indviet til apostlene Peter og Paulus, Ecclesia beatorum Petri et Pauli apostolorum.

Bygningens historie 

Sankt Petris Kirkes bygningskronologi kan endnu i dag iagttages i kirkens murværk.

Trin 1 
På pladsen stod tidligere en mindre teglkirke, som blev omtalt i 1269. Denne kirke var sandsynligvis indviet til Sankt Nikolaus, de søfarendes helgen. Samtidigt med at København fik Vor Frue Kirke, hvis hovedalter blev indviet i 1313, påbegyndes en tilsvarende kirke i Malmø. Den tidligere Nikolaikirke blev stående under bygningen af den nye kirke, men da hvælvingerne på nybygningens sydlige tværskib skulle påbegyndes, styrtede de sammen.

Trin 2 
For at klare trykket fra hvælvingerne, opførte man ydre støttepiller og stræbebuer. Endelig blev højalteret indviet i 1319 i forbindelse med at relikvierne fra den gamle kirke overførtes til det nye Nikolaialter. Samtidig begyndte opførelsen af våbenhuset i kirkens nordside.

Trin 3 
Efter bygningen af koret indvielsen af det nye højalter, fortsatte bygningen af det nordlige sideskib, dele af midterskibet og afslutningen af det nordlige våbenhus. I denne periode blev dele af den gamle kirke stående og blev antagelig anvendt som lagerlokale. Herefter fulgte en periode, hvor kirkebyggeriet stod stille, muligvis på grund af den sorte død i midten af 1300-tallet.

Trin 4 
Først omkring 1380 blev byggeriet af hovedkirken afsluttet. Et præstemøde i Sankt Petri i 1384 kan betyde at kirken stod færdig på dette tidspunkt. Kirken blev afsluttet af et tårn, der red på den vestlige del af midterskibet. Dette tårn styrtede sammen i 1420 og ødelagde kirkens vestlige dele. Døbefonten, som stod i midterskibet under tårnet, blev knust. Rester af døbefonten findes i dag i Malmö Museum. Fonten er oprindelig fremstillet på Gotland.

Trin 5 
Et nyt tårn vest for midterskibet blev opført efter sammenstyrtningen, men i 1442 styrtede også dette tårn og blev erstattet af det nuværende vesttårn.

Trin 6 
I 1400-tallet fik kirken flere kapeller, hvoraf Sankta Annas kapel og Krämarekapellet stadig står. Krämarekapellet indeholder vægmalerier, dels fra 1460'erne, dels fra 1520'erne. Disse er blandt de bedst bevarede senmiddelalderlige malerier i Danmark. Det Dringenbergske kapel, som blev nedrevet i 1792, rummede kirkens bibliotek, "det Dringenbergske liberi", som er delvis bevaret og i dag er i kirkens sakristi.

Kirkens senere historie 
Omkring 1850 gennemgik kirken en gennemgribende renovering, anført af professor Carl Georg Brunius fra Lund. Næsten al træindretningen blev ødelagt, ligesom gravstenene i kirkegulvet blev taget op. De fleste af gravstenene blev knust. Domkirkearkitekten Theodor Wåhlin forsøgte 1904-06 at genskabe indretningen. Sakristiet ved kirkens sydside blev nedrevet 1852, og i 1853 blev kirkegårdsmuren nedrevet sammen med den middelalderlige latinskole og sjæleboderne, der lå langs muren.
I 1890 fik kirken sit nuværende tårnspir til erstatning for tårnhætten fra 1770'erne. Kirkens orgel fra slutningen af 1400-tallet findes i dag i Malmö Museum.

Berømte præster i kirken 
Navnkundige præster, der tjente i Sankt Petri:

 Claus Mortensen 1528-1541
 Hans Christensen Sthen 1583-1607
 Anders Petter Gullander 1814-1862
 Albert Lysander 1903-1950

Referencer

Eksterne henvisninger 

 Malmö S:t Petri kyrkas website 
 Fotevikens Museums database

Litteratur 
 Theodor Wåhlin (1864–1948): Malmö S:t Petri kyrka: kortfattad historik och vägledning för besökande (Malmö, 1919)

Kirker i Skåne län
Bygninger, konstruktioner og anlæg i Malmø
Seværdigheder i Malmø
Etableret i 1319